Kruiekenner Margaret Roberts oorledeMargaret Roberts (Foto: Facebook) Margaret Roberts, die bekende plant- en kruiekenner, is Saterdag oorlede. “Ons ongelooflike ma, my beste vriendin Margaret Roberts is vanoggend ná ŉ kort ruk in die hospitaal oorlede,” het Sandy Roberts, Margaret se dogter, op Facebook bevestig. “Dit was ŉ eer en ŉ voorreg om jou dogter te wees, ma, en om saam met jou te werk aan ons droom by die kruiesentrum. Ek mis jou meer as wat woorde kan sê en sal my bes doen om ons werk voort te sit sodat jou nalatenskap kan voortbestaan.” Roberts het meer as 30 boeke oor kruie en verwante onderwerpe geskryf. Die Margaret Roberts-kruiesentrum in De Wildt is na haar vernoem en haar naam word gekoppel aan talle produkreekse insluitend toiletware, kombuisware, skryfbehoeftes en materiale. “Die SA groen bedryf is armer ná die afsterwe van #MargaretRoberts, doyenne van die kruiebedryf,” het Garden Pavilion op Twitter geskryf. “Sy het dit gewild gemaak om kruie in Suid-Afrika te kweek.”